Les carreres de Sant Silvestre comptaran enguany amb tres emissaris reials
27 de desembre 2018

El pròxim 28 de desembre, divendres, tindrà lloc a Sagunt la carrera VI Sant Silvestre Ciutat de Sagunt que enguany tindrà com a novetat la presència de tres patges reials. Este esdeveniment, emmarcat dins de la proposta de la ‘Cavalcada oberta’ és fruit de la col·laboració del Club Atletisme Sagunt, que impulsa esta activitat, juntament amb l'Ajuntament de Sagunt, que aportarà el suport logístic quant a materials i ajuda en l'organització. Amb este ja són sis anys que s'està celebrant esta icònica carrera local, que destaca per permetre als seus participants realitzar el recorregut portant una disfressa i, a causa d'això, s'inclouran premis als millors abillaments.

  

Hi haurà, a més, una bústia reial amb tres trons per a ses majestats. A Sagunt estarà col·locada a la porta de l'Ajuntament i al Port de Sagunt a la porta de la tinència d'Alcaldia. La finalitat d'això és que els xiquets i xiquetes puguen entregar les seues cartes als Reis d’Orient.

  

La carrera començarà a les 19.30 hores en la Plaça Major, i amb dos quilòmetres de recorregut pel centre de Sagunt fins a tornar a la plaça. L'objectiu del Club Atletisme Sagunt és que tots els públics puguen realitzar la prova, ja que es tracta d'un esdeveniment de caràcter familiar i festiu. La carrera es podrà realitzar amb una disfressa, i l'únic pagament que es requerix és l'aportació de 2 kg o 2 l d'aliments no peribles per a donar-los al Centre Solidari d'Aliments. Al final del recorregut s'entregaran els trofeus, que seran per a les millors disfresses individuals, per a col·lectius, i els primers classificats masculins i femenins.

  

A més de la col·laboració de l'Ajuntament de Sagunt en matèria de logística (tanques, megafonia, sanejament, protecció civil, etc…), el Club Atletisme Sagunt aportarà voluntaris que senyalitzaran el recorregut i ajudaran en l'organització, així com avituallament per al final de la carrera, entre d’altres. El període d'inscripció a la carrera ja està obert i es pot realitzar en www.atletismesagunt.es fins 30 minuts abans de l'inici de la carrera, moment en el qual es podrà efectuar en el mateix lloc d'inici aportant la donació de menjar.

  

**També hi haurà Sant Silvestre al Port de Sagunt**

  

En este cas es tracta de la XXII Sant Silvestre Runner del Port de Sagunt, un esdeveniment que porta realitzant-se ja 22 anys per l'Ajuntament de Sagunt i el Club Esportiu Camp de Morvedre. Esta carrera tindrà lloc el 30 de desembre, i començarà a les 19 hores. Comptarà també amb la presència de tres emissaris reials i els participants, òbviament, podran córrer amb disfresses.

A causa de la major grandària del centre urbà del Port de Sagunt, esta carrera tindrà major distància de recorregut que la seua homònima saguntina: 3,2 km. La línia d'eixida, i la de meta, de la Sant Silvestre Runner serà la Plaça del Sol. Es tracta d'una carrera que té també una sola modalitat a causa del seu caràcter familiar obert. Les inscripcions poden realitzar-se en www.cdcampdemorvedre.es.

  

En la XXI Sant Silvestre Runner del Port de Sagunt també es repartiran trofeus als participants segons la classificació i originalitat de la disfressa. La finalitat d'entregar estos premis és fomentar la participació ciutadana, a més d'oferir una experiència divertida, oberta, i per a totes les edats.

![](/media/qytnsi4f/23_c_cavalgada19-copia.jpg)  
  

*   [](http://www.facebook.com/sharer.php?u=https://aytosagunto.es/va/actualitat/les-carreres-de-sant-silvestre-comptaran-enguany-amb-tres-emissaris-reials/ "Facebook")
*   [](http://twitter.com/share?url=https://aytosagunto.es/va/actualitat/les-carreres-de-sant-silvestre-comptaran-enguany-amb-tres-emissaris-reials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-carreres-de-sant-silvestre-comptaran-enguany-amb-tres-emissaris-reials/ "Linked In")
*   [](mailto:?body=https://aytosagunto.es/va/actualitat/les-carreres-de-sant-silvestre-comptaran-enguany-amb-tres-emissaris-reials/)